### NN 120/2022 (17.10.2022.), Presuda Visokog upravnog suda Republike Hrvatske poslovni broj: Usoz-76/22-7 od 26. rujna 2022.

VISOKI UPRAVNI SUD REPUBLIKE HRVATSKE

1858

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić Babić i Blanše Turić, članica vijeća, te više sudske savjetnice Ivane Mamić Vuković, zapisničarke, u postupku ocjene zakonitosti općeg akta u povodu prijedloga Ljekarničke ustanove Ljekarne K. F., B., koju zastupa D. I., odvjetnik iz Z., radi ocjene zakonitosti općeg akta, na sjednici vijeća održanoj 26. rujna 2022.

presudio je

Ukida se članak 55. stavak 1. Pravilnika o radu i kaznenim mjerama Stegovnog suda Hrvatske ljekarničke komore, klasa: 023-08/13-02/1, urbroj: 330-02-13-5.

Obrazloženje

1. Podnositelj je podnio ovome Sudu obavijest o nezakonitosti članka 55. stavka 1. Pravilnika o radu i kaznenim mjerama Stegovnog suda Hrvatske ljekarničke komore u smislu članka 83. stavka 3. Zakona o upravnim sporovima (»Narodne novine«, 20/10., 143/12., 152/14., 94/16.-odluka Ustavnog suda Republike Hrvatske, 29/17. i 110/21. – u daljnjem tekstu: ZUS). Podnositelj smatra da je osporena odredba članka 55. stavka 1. navedenog Pravilnika u nesuglasju sa odredbom članka 41. Zakona o ljekarništvu (»Narodne novine«, 121/03., 142/06., 35/08. i 117/08. – dalje u tekstu: Zakon).

2. Naime, člankom 41. navedenog Zakona propisano je da se novčana kazna može izreći za lakšu povredu u visini od 1.000,00 do 2.000,00 kn, a za težu povredu u visini od 3.000,00 do 5.000,00 kn, dok je osporenim člankom 55. stavkom 1. Pravilnika o radu i kaznenim mjerama Stegovnog suda Hrvatske ljekarničke komore (dalje u tekstu: Pravilnik) propisano da je za lakšu povredu stegovni sud može izreći novčanu kaznu u iznosu od 4.000,00 do 10.000,00 kn, a za težu povredu u iznosu od 12.000,00 do 40.000,00 kn.

3. Stoga smatra da odredba članka 55. stavka 1. Pravilnika nije u skladu s odredbom članka 41. Zakona.

4. Predlaže da Visoki upravni sud pokrene postupak po službenoj dužnosti i ukine članak 55. stavak 1. Pravilnika.

5. Sud je pozvao donositelja osporavane odluke da se očituje o prijedlogu.

6. U očitovanju predsjednice Hrvatske ljekarničke komore navodi se da je Zakon o ljekarništvu donesen još 2003. godine te da je točno da su navedenim odredbama članka 41. propisane novčane kazne kako to navodi podnositelj. Ističe da je Pravilnik o radu i kaznenim mjerama Stegovnog suda Hrvatske ljekarničke komore donesen deset godina kasnije dana 17. ožujka 2013. kada je i pokrenut postupak za donošenje novog Zakona o ljekarništvu u kojem se također predviđa viši iznos novčanih kazni za lakšu i težu povredu dužnosti i ugleda ljekarničkog zvanja, da navedeni zakon još nije donesen, međutim planom zakonodavnih aktivnosti predviđeno je njegovo donošenje u 2022. te će se uskladiti iznosi novčanih kazni za lakše i teže povrede dužnosti i ugleda ljekarničkog zvanja.

7. Osporeni Pravilnik donijelo je Vijeće Hrvatske ljekarničke komore na svojoj 7/112 sjednici od 7. ožujka 2013. na temelju članka 18., 19. točke 1. i članka 55. stavka 2. i 3. točke 9. Statuta Hrvatske ljekarničke komore od 27. svibnja 2004. uz suglasnost ministra nadležnog za zdravstvo od 30. srpnja 2004. te izmjena i dopuna Statuta od 15. lipnja 2009. uz suglasnost ministra nadležnog za zdravstvo od 6. lipnja 2009. te izmjena i dopuna Statuta od 19. listopada 2012. uz suglasnost ministra nadležnog za zdravstvo od 25. siječnja 2013.

8. Osporena odredba članka 55. stavka 1. glasi:

Za lakšu povredu Stegovni sud može izreći novčanu kaznu u iznosu od 4.000,00 do 10.000,00 kn, a za težu povredu u iznosu od 12.000,00 do 40.000,00 kn.

9. Za ocjenu osnovanosti prijedloga mjerodavan je članak 41. Zakona o ljekarništvu (»Narodne novine«, 121/03., 142/06., 35/08. i 117/08.). Odredbom članka 41. navedenog Zakona propisano je da se novčana kazna može izreći za lakšu povredu u visini od 1.000,00 do 2.000,00 kn, a za težu povredu od 3.000,00 do 5.000,00 kn.

10. Iz navedenog proizlazi da odredba članka 55. stavka 1. Pravilnika nije u skladu s odredbom članka 41. Zakona jer za stegovna djela, lakša i teža, propisuje veće kazne nego što su propisane mjerodavnim Zakonom.

11. S obzirom na navedeno trebalo je temeljem odredbe članka 86. stavka 3. ZUS-a ukinuti članak 55. stavak 1. osporenog Pravilnika.

Poslovni broj: Usoz-76/22-7

Zagreb, 26. rujna 2022.

Predsjednica vijeća
 Ljiljana Karlovčan-Đurović, v. r.